《沪上寄吴季子武昌》
清代·夏曾佑

飞乌既营巢，狐狸复穴墓。惟此行路人，道长蒙霜露。

扬舲下大江，一一来时路。回首武昌城，俯仰迷云树。

夜永月常悬，风定涛犹怒。夹岸古山川，兴亡向谁诉。

对此念友生，弹指成今故。别梦自西驰，江波自东注。

逝水与人心，互去无朝暮。同舟数百人，虱处无缁素。

一钟散万物，各自归其趣。随缘赴佳招，与物悉无忤。

瑶瑟碧云停，金尊绮筵错。歌舞既已陈，哀乐各有赴。

辽廓万地球，各有征人驻。流转澹忘归，六艺皆成误。

嗟我拾粪来，现识犹常住。繁会同所欣，别离同所苦。

那不恋须臾，明晨再洄溯。落叶定归根，孤蓬亦无住。

但恨素心人，仓猝不可晤。缅怀托诗篇，千里在跬步。

吴刚本神仙，伐桂栖云雾。得毋笑我顽，沐我天花雨。

作者简介：夏曾佑，字穗卿，钱塘人。光绪庚寅进士，改庶吉士，历官泗州知州。有《碎佛师杂诗》。